Ligjvënësit amerikanë kërkojnë hetime për familjarët e Presidentit Trump
Në konferencën e shtypit me presidentin francez Macron, presidenti Trump i doli në mbrojtje takimit të të birit me një juriste ruse
Ligjvënës amerikane që janë duke hetuar lidhur me akuzat për ndërhyrje të Rusisë në zgjedhjet e vitit të kaluar, po i kërkojnë djalit të Presidentit Trump, Donald Trump, Jr., që të dëshmojë lidhur me takimin e tij në Kullën Trump në Nju Jork, në qershor 2016 me një avokate ruse, e cila mendohet të ketë patur informacione që mund ta dëmtonin fushatën e kandidates demokrate Hillary Clinton. Udhëheqësja e demokratëve në Dhomën e Përfaqësuesve, Nancy Pelosi, i kërkoi ekipit të zotit Trump që t’i bëjë të njohura të gjitha komunikimet që lidhen me hetimin ndaj Rusisë. Ndërsa kryetari republikan i Komisionit Juridik të Senatit po i kërkon Donald Trump Jr-it që të dëshmojë lidhur me takimet e tij me juristen ruse, dhëndërri i Presidentit, Jared Kushner, pritet të dëshmojë në një seancë me dyer të mbullura. Ligjvënësit demokratë po kërkojnë gjithashtu që zotit Kushner, këshilltar i afërt i presidentit, t’i hiqet imuniteti për sigurinë që ai disponon. Edhe disa anëtarë të Partisë Republikane të zotit Trump kanë thënë se do të ishte në interesin e Presidentit, që ai t’i largojë të gjithë fëmijët e tij nga Shtëpia e Bardhë, përfshirë 36-vjeçarin Kushner, i cili është martuar me vajzën e madhe të Presidentit, Ivankën. Në Washington, Kryetari i Komisionit Juridik të Senatit, Senatori republikan Charles Grassley, i dërgoi një letër djalit të Presidentit, ku i kërkonte që të dëshmojë lidhur me takimin e tij me juristen ruse, Natalia Veselnitskaya. Grassley tha se gjatë dëshmisë atij do t’i drejtohen pyetje të pa kufizuara. Komisioni i drejtuar nga zoti Grassley është një prej disa paneleve të Kongresit që po hetojnë për lidhje të mundshme të fushatës së zotit Trump me Rusinë, ndërkohë që Këshilltari i Posaçëm Robert Mueller, po drejton hetimin kriminal. Ai po heton mes të tjerash nëse Presidenti u përpoq të pengojë drejtësinë, duke pushuar nga puna drejtorin e FBI-së, James Comey. Udhëheqësi i shumicës republikane në Dhomën e Përfaqësuesve, Paul Ryan, i bëri thirrje djalit të presidentit, që t’i përgjigjet pozitivisht kërkesës së zotit Grassley për të dhënë dëshmi. Në konferencën e përbashkët të shtypit me presidentin francez Emmanuel Macron dje në Paris, presidenti Trump i doli në mbrojtje takimit të të birit me juristen ruse. komentoi Presidenti lidhur me vendimin e të birit për të biseduar me juristen- tha Presidenti. Zoti Trump po përballet prej disa muajsh me hetime lidhur me kontaktet e ndihmësve të tij me rusët gjatë fushatës së tij për Shtëpinë e Bardhë.